Meisie sterf na sy glo tydens satanistiese ritueel aan die brand gesteek isKirsty Theologo het Vrydagoggend aan haar beserings beswyk. ŉ Polisiewoordvoerder, ao. Loraaine van Emmerik, sê Kirsty Theologo (18) is omstreeks 4:00 Vrydagoggend dood. Theologo het ernstige brandwonde opgedoen tydens die voorval. Van Emmerik sê die klag van poging tot moord, teen die vier mans wat Theologo en haar vriendin na bewering aan die brand gesteek het, sal na ŉ klag van moord verander word. Die vier mans het Dinsdag vlugtig in die Johannesburg landdroshof verskyn en die saak is uitgestel tot 1 November vir verdere ondersoek. Die vier mans word by die Booysens-polisiestasie gehou. Die vier mans is Lindon Wagner (21), Robin Harwood (18), Lester Moody (18) en Jeremy King (18). Die mans was glo deel van ŉ groep vriende wat Vrydagnag in die koppies naby Rosetenville, suid van Johannesburg gesit en kuier het. Van die mans het glo later die aand die twee meisies se hande vasgebind en later brandstof oor hulle uitgegooi en hulle aan die brand gesteek. Theologo se vriendin Bronwyn Grammar (16) het haar blykbaar probeer help en het ook brandwonde opgedoen. Twee van die mans het hulself Sondag by die Booysens-polisiestasie oorgegee terwyl die ander twee mans hulle Maandagmiddag oorgegee het.